Document ID: 32013R0342

32013R0342
L 107/4
SLUŽBENI LIST EUROPSKE UNIJE
16.04.2013.
PROVEDBENA UREDBA KOMISIJE (EU) br. 342/2013
od 16. travnja 2013.
o izmjeni Uredbe (EZ) br. 588/2008 o utvrđivanju detaljnih pravila za provedbu Uredbe Vijeća (EZ) br. 1234/2007 u pogledu tržišnih standarda za jaja
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 121. točku (d) u vezi s člankom 4.,
budući da:
(1)
U skladu s člankom 24. stavkom 2. Uredbe Komisije (EZ) br. 589/2008 (2), države članice osiguravaju da se jaja provjeravaju u svakoj fazi stavljanja na tržište, što bi se moglo tumačiti kao provjera usklađenosti sa svakim zahtjevom na temelju Uredbe u svakoj fazi u trgovinskom lancu.
(2)
Međutim, neki zahtjevi Uredbe odnose se na određenu fazu u trgovinskom lancu i moraju se stoga provjeriti u toj fazi. Na primjer, neki zahtjevi moraju se, prema potrebi, provjeriti na proizvodnom mjestu ili stanici za pakiranje, dok se drugi zahtjevi moraju provjeriti u fazi distribucije.
(3)
S obzirom na gore navedeno, potrebno je osigurati stupanj fleksibilnosti u vezi s provjerama koje se provode u različitim fazama u trgovinskom lancu.
(4)
Uredbu (EZ) br. 589/2008 bi stoga trebalo na odgovarajući način izmijeniti.
(5)
Mjere predviđene u ovoj Uredbi u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Članak 24. stavak (2) Uredbe 589/2008 zamjenjuje se sljedećim:
„2. Inspekcijske službe iz stavka 1. prema potrebi provjeravaju proizvode obuhvaćene ovom Uredbom u različitim fazama stavljanja na tržište. Osim nasumičnog uzorkovanja, provjere se provode i na temelju analize rizika, uzimajući u obzir vrstu i proizvodnju dotičnog objekta, kao i podatke o ranije obavljenim provjerama gospodarskog subjekta u pogledu usklađenosti sa standardima vezanima uz stavljanje jaja na tržište.”
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. travnja 2013.

Labels: 0
3
17